《满江红·在昔尝闻》
宋代·佚名

在昔尝闻，老彭祖、寿龄八百。试屈指、我公今岁，才方八八。乙百屈添三十六，算来总是公年月。对梅花、时候庆生朝，真欢悦。儿既劝，金蕉叶。孙又把，沉檀爇。喜儿孙满目，芝兰英发。笑问堂前王母看，而今几度蟠桃结。道当时、亲手共栽培，何须说。

作者简介：亦称无名氏，是指身份不明或者尚未了解姓名的人。源于古代或民间、不知由谁创作的文学、音乐作品会以佚名为作者名称。